A Bizottság 2251/2002/EK rendelete

(2002. december 17.)

a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló 1268/1999/EK tanácsi rendelet alkalmazására vonatkozó szabályok megállapításáról szóló 2759/1999/EK rendelet módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 2500/2001/EK rendelettel [1] módosított, a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló, 1999. június 21-i 1268/1999/EK tanácsi rendeletre [2], és különösen annak 12. cikke (1) bekezdésére,

mivel:

(1) A 1268/1999/EK rendelet 1. cikke (2) bekezdése b) pontjának egyik célja, hogy megoldást adjon a csatlakozni szándékozó országokban a mezőgazdasági ágazat és a vidéki területek fenntartható átalakításának prioritást élvező és különleges problémáira. A rendkívüli természeti katasztrófák által a mezőgazdaságban és a vidéki területeken, többek között az erdőségekben, okozott kár jelenthet ilyen problémát, amint azt a különböző csatlakozni szándékozó országokban a 2002. augusztusában bekövetkezett, súlyos károkat okozó árvizek is megmutatták. A Közösségnek képesnek kell lennie arra, hogy helyénvaló módon reagáljon az ilyen rendkívüli természeti katasztrófákra különféle eszközei, többek között az 1268/1999/EK rendelettel létrehozott előcsatlakozási eszköz alkalmazásával.

(2) Amennyiben a rendkívüli természeti katasztrófák, beleértve a tűzeseteket is, hátrányosan érintik az erdőket a különböző csatlakozni szándékozó országokban, lehetővé kell tenni bizonyos intézkedések támogatását ezen ágazatban. Ezen kívül, lehetővé kell tenni azon megelőző intézkedések bevezetését, amelyeket az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról, valamint egyes rendeletek módosításáról, illetve hatályon kívül helyezéséről szóló, 1999. május 17-i 1257/1999/EK tanácsi rendelet [3] 30. cikke (1) bekezdésének hatodik franciabekezdése sorol fel.

(3) A legutóbb a 2251/2001/EK rendelettel [4] módosított 2759/1999/EK rendelet [5] 5. cikke lehetővé teszi támogatás nyújtását az olyan szakképzésre, amely hozzájárul a gazdák és más mezőgazdasági és erdészeti tevékenységekben, illetve azok átalakításában részt vevő személyek szakmai készségeinek és szaktudásának továbbfejlesztéséhez. A szakképzést támogató bármilyen más előcsatlakozási közösségi pénzügyi eszköz hiányában a támogatás kiterjesztése az olyan személyek képzésére, akik tevékenységük révén hasznot húzhatnak a mezőgazdasági és vidékfejlesztési előcsatlakozási támogatásból (SAPARD), hatékonyabban járulna hozzá a SAPARD céljainak eléréséhez.

(4) Ezért a 2759/1999/EK rendeletet a következők szerint kell módosítani.

(5) Az e rendelet szerinti intézkedések összhangban vannak az Agrárstrukturális és Vidékfejlesztési Bizottság véleményével,

ELFOGADTA EZT A RENDELETET:

1. cikk

A 2759/1999/EK rendelet a következők szerint módosul:

1. Az 5. cikk helyébe a következő szöveg lép:

"5. cikk

(1) Szakképzési támogatás nyújtható annak érdekében, hogy az hozzájáruljon a gazdák és más mezőgazdasági és erdészeti tevékenységekben, illetve ezek átalakításában érintett személyek szakmai készségeinek és szaktudásának továbbfejlesztéséhez. Ezen kívül, támogatás nyújtható egyéb, a program szerinti bármilyen más intézkedés alapján figyelembe vehető tevékenységekkel potenciálisan foglalkozó más személyek szakképzéséhez is, kivéve az 1268/1999/EK rendelet 2. cikkének utolsó francia bekezdésében említetteket.

(2) A szakképzés támogatása nem foglalhatja magában azon tanfolyamokat és gyakorlatokat, amelyek a középfokú vagy magasabb szintű mezőgazdasági és erdészeti képzés rendes programjainak vagy tanmenetének részét képezik."

2. A 7. cikk (1) bekezdése helyébe a következő cikk lép:

"(1) Támogatás nyújtható a 1257/1999/EK rendelet 29. és 30. cikkében meghatározott tevékenységekhez az e cikkekben megállapított feltételektől függően.

Azonban az erdészeti termelési potenciál helyreállításához támogatás csak akkor nyújtható, amennyiben a Bizottság megállapítja, hogy rendkívüli természeti katasztrófa történt, függetlenül annak okától."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. december 17-én.

a Bizottság részéről

Franz Fischler

a Bizottság tagja

[1] HL L 342., 2001.12.27., 1. o.

[2] HL 161., 1999.6.26., 87. o.

[3] HL L 160., 1999.6.26., 80. o.

[4] HL L 304., 2001.11.21., 6. o.

[5] HL L 331., 1999.12.23., 51. o.

--------------------------------------------------